Nyt SAS fly måtte sikkerhedslande – Ekstra Bladet
Lørdag d. 20. jun. 2015 - kl. 17:48 0
Nyt SAS fly måtte sikkerhedslande
Et SAS fly fra Stockholm til Alicante blev ramt af et lyn kort efter start, og måtte foretage en sikkerhedslanding
Et fly fra det skandinaviske luftfartsselskab SAS er for kort tid siden blevet ramt af et lyn under afgangen fra Stockholms lufthavn Arlanda, da flyet var på vej mod det spanske ferieparadis Alicante.
I følge den svenske avis Aftonbladet blev flyet ramt af lynet og derefter tvunget til at foretage en sikkerhedslanding i Arlanda Lufthavnen.
Avisen har talt med en person, der via radio hørte flyets kommunikation med lufthavnen:
- Kontroltårnet sendte flyets kommunikation over på en hangarfrekvens, hvorfra det tekniske personale opfordrede flyet til at vende om for at kunne inspicere skaderne, lyder det fra privatpersonen, der opsnappede mekanikernes og piloternes samtale.
Se også: SAS-fly måtte sikkerhedslande i USA
I en halv time cirklede flyet rundt om lufthavnen for at tømme sine brændstoftanke, hvorefter det landede igen.
- Flyet er nu landet uden større dramatik, lyder det fra lufthavnens presseansvarlige Fredrik Lundqvist til Aftonbladet.
Anden sikkerhedslanding på 24 timer
Det er det andet SAS fly på under 24 timer, der er tvunget til at sikkerhedslande.
I går aftes måtte et fly fra samme selskab sikkerhedslande, da det var på vej fra San Fransisco til København.
Det skete, da da der pludselig kom røg i cockpittet og kabinen kort efter takeoff, hvorefter flyet vendte om.
På tilbageturen opløstes røgen, og piloten kunne lande flyet sikkert omkring kl. 20 lokal tid. Der var 242 passagerer ombord.
SAS-talsmand Henrik Edström understregede tidligere i dag overfor Ekstra Bladet, at der var tale om en almindelig sikkerhedslanding.
- Det var ikke en nødlanding, siger han.
- Det var air condition om bord. Derfor besluttede kaptajnen at vende tilbage til San Francisco.